ອະດີດ ລມຕ Essebsi ​ອ້າງ​ເອົາ​ໄຊຊະນະ ໃນການເລືອກຕັ້ງ ປະທານາທິບໍດີຕູນີເຊຍ
ຜົນ​ເລືອກ​ຕັ້ງ​ໃນ​ຂັ້ນຕົ້ນໆ ຍັງ​ບໍ່​ໄດ້​ຖືກ​ເປີດ​ເຜີຍ​ເທື່ອ ​ແຕ່ທ່ານ Beji Caid Essebsi ​ ຜູ້ສະມັກຈາກພັກ​ ທີ່​ຕໍ່ຕ້ານ​ອິສລາມ​ ໄດ້ອອກມາ​ອ້າງ​ເອົາ​ ໄຊຊະນະ​ຢ່າງ​ວ່ອງ​ໄວ​.
ຊາວຕູນີເຊຍ ໄດ້ພາກັນໄປປ່ອນບັດ ເມື່ອວັນອາທິດວານນີ້ ໃນການເລືອກຕັ້ງເອົາປະທານາທິບໍດີ ຮອບຕັດສິນຊີ້ຂາດ ຊຶ່ງເຫັນວ່າ ເປັນຂີດໝາຍແຫ່ງການເຄື່ອນໄຫວ ສູ່ປະຊາ ທິປະໄຕ ຂອງປະເທດ ຜົນເລືອກຕັ້ງໃນຂັ້ນຕົ້ນໆ ຍັງບໍ່ໄດ້ຖືກເປີດເຜີຍເທື່ອ ແຕ່ຜູ້ ສະມັກທ່ານ Beji Caid Essebsi ຂອງພັກທີ່ຕໍ່ຕ້ານອິສລາມ ໄດ້ອ້າງເອົາໄຊຊະນະຢ່າງວ່ອງໄວ ເໜືອຄູ່ແຂ່ງ ຄື ທ່ານ Moncef Marzouki ຜູ້ທີ່ດຳລົງຕຳແໜ່ງປະທານາທິບໍດີ ຢູ່ໃນຂະນະນີ້ ຜູ້ຈັດການຝ່າຍໂຄສະນາຫາສຽງຂອງ ທ່ານ Essebsi ກ່າວວ່າ ຮ່ອງຮອຍຕ່າງໆໃນເບື້ອງຕົ້ນ ສະແດງໃຫ້ເຫັນເຖິງໄຊຊະນະ ສຳຫລັບອະດີດລັດຖະມົນຕີ ໄວ 88 ປີ ແຕ່ ຜູ້ຈັດການຝ່າຍໂຄສະນາຫາສຽງຂອງ ທ່ານ Marzouki ບໍ່ໃຫ້ຄວາມສຳຄັນແກ່ຂໍ້ກ່າວອ້າງດັ່ງກ່າວ ແລະ ເວົ້າວ່າ ການ ເລືອກຕັ້ງ ແມ່ນສູສີກັນຫຼາຍ ເກີນກ່ວາທີ່ຈະປະກາດອອກມາ ໄດ້ເທື່ອ ການປ່ອນບັດໃນອາທິດ ວານນີ້ ແມ່ນເປັນຂັ້ນສຸດທ້າຍຂອງ ໄລຍະຂ້າມຜ່ານໄປສູ່ປະຊາທິປະໄຕຂອງປະເທດ ນັບຕັ້ງແຕ່ ໄດ້ມີການປະຕິວັດ ທີ່ເອີ້ນວ່າ ລະດູບານໃໝ່ຂອງອາຫຣັບ ຫຼື Arab Spring ທີ່ໄດ້ໂຄ່ນລົ້ມອະດີດປະທານາທິບໍດີ Zine El Abidine Ben Ali ທີ່ປົກຄອງປະເທດ ມາເປັນເວລາດົນນານນັ້ນ ລົງຈາກຕຳແໜ່ງໄປ ໃນປີ 2011 ຕູນີເຊຍເປັນປະເທດທຳອິດ ທີ່ໄດ້ໂຄ່ນລົ້ມ ຜູ້ນຳຂອງຕົນ ໃນການລຸກຮື້ຂຶ້ນ ໃນລະດູບານໃໝ່ຂອງອາຫຣັບ ແລະໄດ້ດົນບັນດານໃຈໃຫ້ປະເທດອື່ນໆ ໃນຂົງເຂດ ລຸກຮືຂຶ້ນເຊັ່ນກັນ ພຽງບໍ່ເທົ່າໃດຊົ່ວໂມງ ກ່ອນໜ້າໜ່ວຍປ່ອນບັດໄຂນັ້ນ ກອງທະຫານທີ່ຍາມບັດລົງຄະແນນ ຢູ່ໃນເຂດ Kairouan ທາງພາກກາງຂອງປະເທດ ໄດ້ຖືກໂຈມຕີໂດຍພວກຜູ້ຊາຍ ຕິດອາວຸດ ບັນດາເຈົ້າໜ້າທີ່ ກະຊວງປ້ອງກັນປະເທດ ກ່າວວ່າ ພວກທະຫານໄດ້ຍິງຜູ້ຮ້າຍຄົນໜຶ່ງຕາຍ ແລະ ຈັບກຸມຜູ້ຮ້າຍອີກ 3 ຄົນໄວ້ໄດ້